27.01.2015.

**Atbildes uz kandidāta uzdotajiem jautājumiem**

**Jautājumi:**

Gatavojoties dalībai slēgtajā konkursā „Mēbeļu un aprīkojuma piegāde un uzstādīšana” LU 2014/34\_ERAF 2 lūdzam atbildēt uz sekojošiem jautājumiem par iepirkuma priekšmetu:

**1.** Kādā veidā iespējams piegādāt 57,5 apspriežu un apmeklētāju galdus? Vai šos galdus nav lietderīgāk izdalīt atsevišķās pozīcijās, par cik tiem ir dažāds pielietojums?

**2.** Vai nav iespējams iepazīties ar tehnisko projektu, lai vispār izvērtētu lietderību piedalīties iepirkumā, par cik nav uzrādīti nekādi mēbeļu tehniskie parametri?

**3.** Konkurences palielināšanas nolūkos ieteicams iepirkuma priekšmeta 2. daļu sadalīt sīkāk izveidojot vēl vairākas iepirkuma daļas, piemēram: „Krēsli” vai „Sēdmēbeles”, kurā apvienotu apmeklētāju krēslus, darba krēslus, atpūtas krēslus, sofas, soliņus u.c., atskaitot iebūvētos auditoriju krēslus. Cita daļas: „Korpusa mēbeles”, „Individuāli izgatavojamas mēbeles” un līdzīgi. Šis priekšlikums ir svarīgs arī tāpēc, ka dažādi mēbeļu ražotāji un piegādātāji specializējas dažādu mēbeļu ražošanā un piegādēs. Ir vairāki piemēri, kad lielas iepirkuma daļas sadalīšana vairākās daļās rada lielāku konkurenci un līdz ar to ļauj ietaupīt valsts līdzekļus.

**4.** Kas ir „grupu darba kapsulas”? Šāds termins tiek sastapts pirmo reizi. Vai tā ir viena mēbele vai arī vairāku mēbeļu kopums?

**5.** Kvalifikācijas prasības tiek izvirzītas par pēdējiem 3 gadiem, vai tie ir 2011., 2012., 2013. gads?

**Atbilde uz 1. un 2.jautājumu:**

Pasūtītājs paskaidro, ka minētā iepirkuma veikšanai Pasūtītājs ir izvēlējies piemērot slēgtā konkursa procedūru, pamatojoties uz Publisko iepirkumu likuma 8.panta pirmās daļas 3.punktu. Slēgts konkurss ir iepirkuma procedūra, kurā visi ieinteresētie piegādātāji, kas atbilst slēgtā konkursa kvalifikācijas nosacījumiem var iesniegt pieteikumu, bet piedāvājumus var iesniegt tikai tie kandidāti, kuri atbildīs visiem slēgtā konkursa kvalifikācijas nosacījumiem. Līdz ar to kandidātu atlases nolikumā iepirkuma priekšmetu apraksts ir vispārīgs un tajā nav iekļautas konkrētas tehniskās specifikācijas un piegāžu apjomi.

Pasūtītājs norāda, ka slēgtā konkursa nolikuma 3.pielikumā norādītie apjomi un pozīciju sadalījums ir indikatīvs, lai kandidātiem būtu priekšstats nepieciešamajiem resursiem līgumsaistību izpildei.

Vēršam uzmanību, ka Pasūtītājs kandidātiem, kuri atbildīs visiem slēgtā konkursa kvalifikācijas nosacījumiem, nosūtīs uzaicinājumu iesniegt piedāvājumu. Uzaicinājumā būs konkrēti atrunāti piegāžu apjomi, tehniskās prasības, tehniskie parametri, pozīciju sadalījumi un līguma nosacījumi.

Vienlaikus Pasūtītājs norāda, ka slēgtā konkursa nolikuma 3.pielikuma mēbeļu saraksta ailē „apspriežu galdi, apmeklētāju galdi” ir ieviesusies tehniska neprecizitāte, plānotais skaits ir 57 nevis 57,5. Tāpat norādām, ka galdi, kā arī pārējās mēbeles būs  
izdalītas atsevišķās pozīcijās.

**Atbilde uz 3.jautājumu:**

Pasūtītājs paskaidro, ka, lai samazinātu savu risku un atvieglotu līgumu administrēšanu, tas nav plānojis slēgtā konkursa 2.daļas iepirkuma priekšmetu sadalīt sīkāk.Pasūtītājs norāda, ka tas pirms iepirkuma izsludināšanas ir veicis tirgus izpēti un konstatējis vairākus potenciālos piegādātājus, kas spētu izpildīt 2.daļas iepirkuma priekšmeta piegāžu nosacījumus. Tāpat Pasūtītājs vērš uzmanību, ka slēgtā konkursa nosacījumi ieinteresētajiem piegādātājiem neliedz iespēju apvienoties piegādātāju apvienībā un iesniegt kopīgu pieteikumu.

**Atbilde uz 4.jautājumu:**

Pasūtītājs paskaidro, ka jēdziens „grupu darba kapsulas” ir projekta arhitektu definēta mēbele, kas veidota kā daļēji noslēgta kabīne ar iebūvētām mēbelēm, kurā 4-6 studenti var veikt patstāvīgus mācību procesa darbus grupā. Uzaicinājumā iesniegt piedāvājumu tiks norādītas kapsulas  vizuālās un tehniskās prasības.

**Atbilde uz 5.jautājumu:**

Pasūtītājs norāda, ka atbilstoši slēgtā konkursa nosacījumiem kandidāts savu pieredzi var apliecināt ar veiktajām piegādēm iepriekšējo trīs gadu periodā, laika posmā no 2011.gada līdz pieteikuma iesniegšanas brīdim.